अधिकारियों ने मनमर्जी से बदल दिया हाई स्कूल परीक्षा का केंद्र
अधिकारी स्वयं मान रहे गलत, कहा-अगले पेपर में बदल देंगे व्यवस्था
कन्हैया लाल विश्वकर्मा | पथरिया
माशिमं द्वारा संचालित कक्षा दसवीं की बोर्ड परीक्षा में शिक्षा विभाग की बड़ी लापरवाही सामने आई है। जिसमें कक्षा दसवीं का परीक्षा केंद्र कहीं और है, लेकिन परीक्षा किसी दूसरे स्कूल से संचालित कराई गई। गुरूवार को कक्षा दसवीं का संस्कृत विषय का पहला पेपर था। पथरिया में नवीन हाईस्कूल को केंद्र बनाया गया था। जहां पर नगर के सरस्वती शिशु मंदिर एवं सूखा, बेलखेड़ी व किंद्रहो हाईस्कूल के छात्रों को परीक्षा देना थी। लेकिन इन सभी छात्रों को नगर के इंग्लिश मीडियम मिडिल स्कूल में बैठाकर परीक्षा करवा दी गई। जो नियमों के बिल्कुल अलग है। क्योंकि परीक्षा केंद्र भोपाल से ही तय होता है और जिस स्कूल में परीक्षा केंद्र होता है वहीं पर परीक्षा कराई जाती है। परीक्षा केंद्र बदलने का अधिकार माशिमं भोपाल को ही है।
नियमानुसार माध्यमिक शिक्षा मंडल द्वारा कोई भी परीक्षा केंद्र बनाने के पहले उस स्कूल भवन का नोटिफिकेशन करने के बाद ही केंद्र बनाया जाता है। साथ ही कोई भी प्राइमरी व मिडिल स्कूल को परीक्षा केंद्र नहीं बनाया जाता। ताकि अन्य छात्रों की पढाई में बाधा न हो लेकिन पथरिया नगर के इन सभी नियमों को ताक में रखते हुए अपने नियम ही चलाए गए, जिसके चलते छात्रों सहित अभिभावकों को परेशानी का सामना करना पड़ रहा है।
दोनों स्कूलों में डेढ़ किमी का अंतर: मंडल द्वारा कक्षा दसवीं के पेपर लिए नवीन हाईस्कूल सेंटर बनाया गया था जो कि नगर के वार्ड 14 में है। लेकिन इस स्कूल की परीक्षा नगर के बीचों-बीच स्थित मिडिल स्कूल भवन में करवा दी गई, जिसकी दूरी लगभग डेढ़ किमी है। जिसके चलते ग्रामीण क्षेत्रों से आने वाले छात्र भटकते रहे, क्योंकि प्रवेश पत्र सहित समस्त दस्तावेजों में नवीन हाई स्कूल ही तय था। परीक्षा देने छात्र पहले नवीन हाईस्कूल पहुंचे बाद में पता चला कि परीक्षा मिडिल स्कूल में है। छात्र सौरव पटेल, लकी कुर्मी ने बताया हम लोग पहले नवीन हाई स्कूल पहुंचे, वहां कोई नहीं मिला। पता किया तो बताया कि कहा गया कि यहां परीक्षा केंद्र नहीं है। जिसके बाद मिडिल स्कूल पैदल जाने पड़ा। साथ ही परीक्षा में देर से पहुंचने पर भय सताता रहा।
पथरिया। प्रवेश पत्र के में नवीन हाईस्कूल परीक्षा केंद्र दर्शाया गया है जबकि यहां के छात्रों की मिडिल स्कूल में परीक्षा कराई गई।
कई वर्षोंं से यहीं से होती रही है परीक्षा
विगत कई वर्षो से परीक्षा यहीं से होती रही है इसलिए इसी स्कूल से हो रही है। प्रवेश पत्र में भले ही नवीन हाईस्कूल लिखा है, लेकिन यह सभी को पता है कि परीक्षा इसी स्कूल से होती है। यह काम मेरा नहीं डीईओ कार्यालय से हाेता है। - एसके जैन, केंद्राध्यक्ष
यह गलत बात है। जहां परीक्षा केंद्र है उसी केंद्र से परीक्षा करवाना चाहिए। मैं अभी केंद्राध्यक्ष से बात करता हूं। अगला पेपर नवीन हाईस्कूल से ही होगा। - पीपी सिंह, प्रभारी डीईओ दमोह
जिम्मेदार अधिकारी ही लापरवाह: इन्हें कुछ भी नहीं मालूम
प्रश्न: पथरिया ब्लॉक में कितने केंद्र बनाए गए हैं।
उत्तर: मुझे याद नहीं।
प्रश्न: आपके द्वारा किसी स्कूल का निरीक्षण किया गया।
उत्तर: अभी दो दिन में तो नहीं किया, लेकिन कल बटियागढ़ क्षेत्र में करूंगा।
प्रश्न: ऐसा कोई सेंटर जो कहीं और है और परीक्षा किसी दूसरे स्कूल से कराई गई।
उत्तर: मेरी जानकारी में नहीं।
प्रश्न: क्या ऐसा हो सकता है कि केंद्र कुछ और परीक्षा किसी अन्य केंद्र से।
उत्तर: नहीं यह नहीं हो सकता। शिक्षा मंडल ही परीक्षा केंद्र तय करता है।
एसके अहिरवार, एसडीएम पथरिया
सीधी बात
hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva hne_Deva hin_Deva